ബാലഗോകുലം

1970-കളിൽ കേരളത്തിൽ തുടക്കം കുറിച്ച, രാഷ്ട്രീയ സ്വയംസേവക സംഘത്തിൻ്റെ പ്രോത്സാഹനത്തിൽ പ്രവർത്തിക്കുന്ന  കുട്ടികൾക്കായുള്ള ഒരു സംഘടനയാണ് ബാലഗോകുലം. 

 ചരിത്രം 
ആർഎസ്എസ് പ്രവർത്തകനും വാഗ്മിയും, ചിന്തകനുമായിരുന്ന എം.എ. കൃഷ്ണൻ ആണ് ബാലഗോകുലം എന്ന ആശയം ആദ്യമായി അവതരിപ്പിക്കുന്നത്. 1970 കളുടെ തുടക്കത്തിൽ കേരളത്തിൽ ആണ് ബാലഗോകുലം എന്ന കുട്ടികൾക്കായുള്ള സംഘടന പ്രവർത്തനം തുടങ്ങുന്നത്. 1980 ൽ സംസ്ഥാന വ്യാപകമായ ഒരു സംഘടനയായി മാറിയ ഇത് 1981 ൽ ദേശീയ സാംസ്കാരിക പ്രസ്ഥാനം ആയി രജിസ്റ്റർ ചെയ്തു.

 ലക്ഷ്യം 
കുട്ടികളെ അവരുടെ സാമൂഹ്യ-ധാർമ്മിക മൂല്യങ്ങളെ വർദ്ധിപ്പിക്കാനും ശ്രീകൃഷ്ണന്റെ ഉപദേശങ്ങൾക്കനുസരിച്ച് സഞ്ചരിച്ചുകൊണ്ട് ജീവിത വിജയം നേടാനും പ്രാപ്തരാക്കുക എന്നതാണ് ഈ സംഘടനയുടെ ലക്ഷ്യമായി പറയുന്നത്. ദേശീയ ബോധമുള്ള ഒരു തലമുറയെ സൃഷ്ടിക്കുക എന്നതും ലക്ഷ്യമായി പറയുന്നു. എന്നിരുന്നാലും ഈ സംഘടന പ്രാഥമികമായി ഹിന്ദുമത വിശ്വാസികളായ കുട്ടികളെ ലക്ഷ്യമിട്ടുള്ള സംഘടനയാണ്.

"സർവ്വേ സന്തു നിരാമയാഃ" എന്ന സംസ്കൃത വാക്യമാണ് ബാലഗോകുലത്തിന്റെ ആപ്തവാക്യം. എല്ലാവരും സന്തോഷത്തോടെ ഇരിക്കട്ടെ എന്നാണ് അതിന്റെ മലയാള പരിഭാഷ. രാഷ്ട്രീയ സ്വയംസേവക സംഘത്തിന്റെ പ്രോത്സാഹനത്തിൽ പ്രവർത്തിക്കുന്ന ഇതിനെ സംഘപരിവാർ സംഘടനയായി കണക്കാക്കുന്നു.

 വിമർശനങ്ങളും വിവാദങ്ങളും 
സംഘപരിവാർ ആശയത്തിലേക്ക് കുട്ടികളെ ആകർഷിക്കാനാണ് ബാലഗോകുലത്തിന്റെ നേതൃത്വത്തിൽ ശോഭായാത്രകൾ സംഘടിപ്പിക്കുന്നതെന്ന വിമർശനം സിപിഐ (എം) പോലെയുള്ള പാർട്ടികൾ ഉയർത്തിയിട്ടുണ്ട്. കേരളത്തിൽ നിന്നുള്ള കോൺഗ്രസ് നേതാക്കളും ബാലഗോകുലത്തെ വിമർശിച്ചിട്ടുണ്ട്. കോഴിക്കോട് മേയർ ബീനാ ഫിലിപ്പ് ബാലഗോകുലത്തിന്റെ നേതൃത്വത്തിൽ സംഘടിപ്പിച്ച പരിപാടിയിൽ പങ്കെടുത്തത് വിവാദമായി മാറിയിരുന്നു. എന്നാൽ ബാലഗോകുലം ആർഎസ്എസിന്റെ പോഷക സംഘടനയാണെന്ന് വിചാരിച്ചിട്ടല്ല പോയത് എന്നായിരുന്നു മേയർ ഇതിന് നൽകിയ മറുപടി.

 ഇതും കാണുക 
 സംഘ് പരിവാർ
 രാഷ്ട്രീയ സ്വയംസേവക സംഘം

 അവലംബം 

 പുറം കണ്ണികൾ 
 ബാലഗോകുലം കേരളം
 ബാലഗോകുലം യു.എസ്സിൽ
 ബാലഗോകുലം കമ്മ്യൂണിറ്റി 

വർഗ്ഗം:സംഘ പരിവാർ